- Platiť bude prakticky **úplný zákaz vychádzania od 5.00 ráno až po 1.00 h v noci,** z ktorého budú existovať len výnimky na presne určené situácie, a to v čase od 5.00 do 20.00 h.

- **Výnimka na vychádzky do prírody mimo okres sa ruší.** V prípade obyvateľov Bratislavy bude platiť možnosť vychádzok v rámci kraja a pre obyvateľov Košíc s možnosťou aj do okresu Košice-okolie.

- Prezenčne by mali chodiť **do práce len ľudia, u ktorých je to nevyhnutné.** Takíto zamestnanci budú musieť mať vystavené potvrdenie od zamestnávateľa s určením pracovnej doby a miesta výkonu práce.

- V obchodoch a mestskej hromadnej doprave bude **od 8. marca povinné nosenie respirátora FFP2.** Vo všetkých interiéroch bude respirátor povinný od 15. marca. Opatrenie sa nevzťahuje na deti, ktoré používajú [rúško](https://zlavy.sme.sk/ochranne-ruska-na-tvar/).

- V obchodoch sa bude striktne vyžadovať **dodržiavanie minimálnej plochy 15 m2 na jedného zákazníka.** Dôchodcovia dostanú dôrazné odporúčanie, aby nakupovali vo vyhradených hodinách.

- **Predškolská a školská dochádzka bude umožnená pre deti zamestnancov, ktorí musia chodiť do práce prezenčne.** Ide o žiakov v materských školách a na prvom stupni základných škôl. Zamestnanci a žiaci sa budú testovať dvakrát do týždňa samotestami.

- Pozitívne testovaní **ľudia dostanú zrozumiteľnú informáciu** „Cesta pacienta s ochorením [Covid-19](https://domov.sme.sk/t/8284/koronavirus-na-slovensku)“, vrátane odporúčaní na domácu liečbu a tiež zoznam kvalitných pulzných oxymetrov s uvedením kritických hodnôt kyslíkovej saturácie.

- Nové pravidlá dostanú aj **ambulantní lekári**, ktorí budú mať aktualizovaný štandardný postup s metodikou manažmentu pacienta, aby sa napríklad nestávalo, že sa im pozitívni pacienti nevedia dovolať. Budú mať aj povinnosť viesť si presnú evidenciu komunikácie s pozitívne testovanými pacientmi.

- Stratégia očkovania sa aktualizuje na základe dostupných dát z klinického skúšania. Obnoví sa aj [Covid automat](https://domov.sme.sk/t/8580/covid-automat?ref=temaclviactemy) v súlade s prijatou stratégiou testovania a ďalšími opatreniami.

- Urýchlene by sa malo spustiť **týždenné sekvenovanie minimálne 500 náhodne vybraných pozitívnych vzoriek ochorenia Covid-19.** Raz za dva týždne by sa mali pretestovať všetky pozitívne vzorky na prítomnosť mutácií britského a [juhoafrického](https://dovolenka.sme.sk/last-minute/juhoafricka-republika) variantu.

- Osoby **pozitívne testované na covid nebudú môcť chodiť do obchodu či vychádzať z domu na rôzne účely.** Navštíviť budú môcť v odôvodnenom prípade iba lekára alebo lekáreň. Doterajšiu výnimku, ktorá im umožňovala napríklad vstup do potravín, by mal od 8. maca zrušiť hlavný hygienik.

- **Sprísni sa režim na hraniciach.** Povinná bude registrácia v aplikácii e-hranica a na vstup do krajiny bude platiť **podmienky maximálne 72 hodín starého negatívneho testu** pre pendlerov zo susedných krajín (ráta sa aj s možnosťou testovania priamo na hraničnom prechode). Podobne ako v minulosti sa zavedie e-karanténa, ktorej spustenie sa očakáva do konca apríla. Po jej zavedení dostanú prichádzajúci ľudia možnosť vybrať si medzi domácou a štátnou karanténou.

- Pre všetkých členov domácnosti, ktorí musia byť v karanténe, sa **zavedie Covid-príplatok.** Má motivovať ľudí striktne dodržiavať karanténu. Zvýši sa aj pandemická práceneschopnosť a ošetrenie člena rodiny.

- Zintenzívnia sa **náhodné fyzické kontroly dodržiavania karantény**, a to aj v rámci dodržiavanie e-karantény.

- Každodenne sa **budú zverejňovať počty vykonaných kontrol**, udelených pokút a exemplárne prípady.

Čítajte viac: <https://myorava.sme.sk/c/22607228/od-stredy-zacne-platit-takmer-uplny-zakaz-vychadzania.html>